section_heading: Naziv
paragraph_text: Naziv „Zagrebačka škola fotografije“ nije bio skovan u Hrvatskoj niti osmišljen s namjerom da označi određenu organiziranu grupu fotografa. Iz hvaljenih kritika koje su se nizale nakon međunarodnih izložbi u Zagrebu, Sloveniji, pa i izvan europskih granica, s vremenom se profilirao naziv za tada jako cijenjene zagrebačke fotografe. Grupa amaterskih fotografa okupljala se u Fotoklubu Zagreb koji je osnovan 1892. godine u okviru Austro-Ugarske Monarhije. Prvim zlatnim razdobljem Fotokluba smatraju se tridesete godine 20. stoljeća, što je još poznato i kao Zagrebačka škola fotografije, kad dolazi do razmjene međunarodnih izložbi i stvaranja zajedničkog ujednačenog stila. Naglasak je stavljen na umjetničku fotografiju kao vrstu, za razliku od profesionalnih fotografa koji su bili obrtnici neskloni eksperimentiranju.